《宝安八景诗 其六 靖康海市》
明代·陈靖吉

滔天腥浪如天来，蛮烟瘴雾拨不开。江神无计役风伯，致使蜃气成楼台。

长桥复道千万丈，车盖人马相来往。须臾水天同一色，落日照篷渔歌唱。

作者简介：陈靖吉，东莞人。明太祖洪武初举文学，授广州府训导。好称诗，与何潜渊、罗泰同主东莞凤冈诗社。有《陈靖吉诗稿》。清康熙《东莞县志》卷一二有传。